વર્લ્ડ હેલ્થ ઓર્ગેનાઈઝેશનના એક રિપોર્ટ પ્રમાણે ભારતમાં દર વર્ષે સાત લાખ જેટલા લોકો કેન્સરના કારણે મોતને ભેટે છે. જ્યારે દસ લાખ નવા કેસો નોંધાય છે. જેમાં પુરુષોમાં સૌથી વધુ મોં,ગળા અને ફેફસાંનાં કેન્સર જ્યારે સ્ત્રીઓમાં સ્તન અને ગર્ભાશયના કેન્સરના કેસ સૌથી વધુ જોવા મળે છે. ગુજરાતમાં દર વર્ષે કેન્સરના ૪૫,૦૦૦ કેસ નોંધાય છે. જેમાંથી ૧૬,૦૦૦ કેસ મોંના કેન્સરના હોય છે. આવા કેસના દસમાંથી નવ દર્દીઓ તમાકુ અને ગુટખાના વ્યસની હોય છે. તમાકુના સેવનથી દર વર્ષે વિશ્વભરમાં ૬૦ લાખ લોકો મોતને ભેટે છે. જેમાંથી ૬ લાખ એવા લોકો હોય છે જે તમાકુ કે સિગારેટના બંધાણી હોતા નથી, પરંતુ વ્યસનીઓના સહવાસ અને ધુમાડાથી મૃત્યુ પામે છે. ડાયાબિટીસના દર્દીઓ કરતાં તમાકુનું સેવન કરતાં લોકોના મોતનો આંકડો ૧૮ ગણો વધારે છે.